ธุรกิจประกันเน้นไอทีดึงลูกค้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ฟรีวิลล์ แนวโน้มประกันภัยสัญชาติไทยหันใช้ไอทีเพิ่ม ลดต้นทุนการทำระบบเคลม สำรวจภัย 
นายแอนดรีอาส เค. วิลสัน กรรมการบริหาร บริษัท ฟรีวิลล์ โซลูชั่น เปิดเผยว่า บริษัทประกันภัยไทยมีแนวโน้มที่จะนำระบบคอมพิวเตอร์เข้าไปใช้ในการบริหารจัดการงานลูกค้ารายย่อยมากขึ้น ทั้งด้านการให้บริการออกกรมธรรม์ การเคลมสินไหมทดแทน การสำรวจภัยหรือเซอร์เวเยอร์ การติดต่อกับตัวแทนนายหน้า และการจัดทำประกันภัยต่อ เพื่อประหยัดต้นทุนในการดำเนินงาน และเพิ่มประสิทธิภาพในด้านการบริหารจัดการ ลดความซ้ำซ้อนในการจัดเก็บข้อมูล ซึ่งจะทำให้เกิดความรวดเร็ว ทำให้ดึงลูกค้าใหม่ๆ และรักษาลูกค้าเก่าเอาไว้ได้
“ปี 2552 ที่ผ่านมา เรามีส่วนแบ่งการตลาดโซลูชันสำหรับธุรกิจประกันภัย 20% ซึ่งปี 2553 เราคาดหวังว่าจะมีส่วนแบ่งตลาดเพิ่มขึ้นเป็น 2530% ซึ่งคู่แข่งขันที่ให้บริการคล้ายๆ กับเราในตลาดประกันภัยไทย คือ บริษัท อีเอ็มซีเอส ไทย” นายแอนดรีอาส กล่าว 
นายแอนดรีอาส กล่าวว่า ปัจจุบันมีบริษัทประกันภัยไทยที่ใช้บริการโซลูชันของบริษัท ประกอบด้วย บริษัท ทิพยประกันภัย บริษัท สามัคคีประกันภัย บริษัท ศรีอยุธยาประกันภัย บริษัท อลิอันซ์ ซี.พี.ประกันภัย บริษัท ฟินิกซ์ประกันภัย และบริษัท สหวัฒนาประกันภัย ที่มีการเปลี่ยนผู้ถือหุ้นใหญ่รายใหม่เมื่อปลายปี 2552 
“ระบบนี้จะทำให้บริษัทประกันภัยสามารถบริการจ่ายสินไหมได้ในทุกพื้นที่ ทำให้บริษัทที่ไม่มีสาขาต่างจังหวัดสามารถให้บริการลูกค้าได้อย่างทั่วถึง แม้ไม่มีสาขาในต่างจังหวัดก็สามารถให้บริการในพื้นที่นั้นๆ ได้” นายแอนดรีอาส กล่าว
นายแอนดรีอาส เปิดเผยว่า การแข่งขันด้านการให้บริการโซลูกชั่นในตลาดประกันภัยไทยไม่ค่อยสูงมากนัก เนื่องจากบริษัทประกันภัยขนาดใหญ่จะใช้โซลูชั่นเดียวกับบริษัทแม่ในต่างประเทศ ทำให้ไม่เป็นที่จูงใจให้บริษัทขนาดใหญ่เข้ามาทำตลาดในเมืองไทย ประกอบกับบริษัทผู้ให้บริการซูลูชั่นขนาดใหญ่ราคาขายสูงกว่าของบริษัทมาก โดยโซลูชั่นที่บริษัทให้บริการอยู่นี้ราคาประมาณ 10 ล้านบาท เมื่อเทียบกับบริษัทโซลูชั่นรายอื่นๆ ที่จะขายประมาณ 100 ล้านบาท ซึ่งถือว่าราคาสูงไม่เหมาะกับขนาดธุรกิจของบริษัทประกันภัยไทย
สำหรับ การทำงานของโซลูชั่นที่ใช้กับการสำรวจภัยที่ใช้ในงานประกันภัยรถยนต์ จะเชื่อมกับอุปกรณ์อื่นๆ เช่น พีดีเอ โทรศัพท์มือถือ ซึ่งสามารถส่งข้อความถึงลูกค้าว่าพนักงานสำรวจภัยจะไปถึงภายในกี่นาที ใช้ระทะเบียนอะไร ขณะเดียวกันสามารถส่งข้อมูลจุดเกิดเหตุ ประวัติลูกค้า ให้กับพนักงานสำรวจภัย นอกจากนี้ยังช่วยให้พนักงานสำรวจภัยทำงานได้ง่ายขึ้น เพียงส่งรูปภาพความเสียหายที่เกิดขึ้นผ่านอินเตอร์เน็ตเข้าไปยังระบบการทำงานของบริษัท จะสามารถประเมินความเสียหายที่เกิดขึ้นได้ทันที
ขณะที่ โซลูชั่นด้านการบริการสินไหมทดแทนหรือเคลม สามารถคำนวณยอดเคลม เบี้ยประกันภัย การวิเคราะห์ข้อมูล การจัดการสั่งซื้ออะไหล่ และเชื่อมโยงกับอู่ต่างๆ ได้ ทำให้การบริการลูกค้าด้านการนำรถเข้าซ่อม และการพิจารณาอนุมัติสินไหมทำได้รวดเร็ว